ROZHODNUTIE KOMISIE
z 21. apríla 2008,
ktorým sa stanovujú výnimky z určitých ustanovení rozhodnutia 2006/923/ES o finančnom príspevku Spoločenstva na roky 2006 a 2007 na pokrytie nákladov vzniknutých Portugalsku na účely boja proti Bursaphelenchus xylophilus (Steiner et Buhrer) Nickle et al. (háďatko borovicové)
[oznámené pod číslom K(2008) 1444]
(Iba portugalské znenie je autentické)
(2008/327/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 23 ods. 6,
keďže:
(1)
V rozhodnutí Komisie 2006/923/ES (2) sa schválil finančný príspevok Spoločenstva na program opatrení zavedených Portugalskom na účely kontroly šírenia Bursaphelenchus xylophilus (Steiner et Buhrer) Nickle et al. (háďatko borovicové) v rokoch 2006 a 2007 do iných členských štátov. Opatrenia pozostávali z vytvorenia bariéry bez akýchkoľvek hostiteľských stromov, ktoré sú prenášateľmi háďatka borovicového, ďalej len „vyrúbané pásmo“.
(2)
Od prijatia rozhodnutia 2006/923/ES Portugalsko čelilo viacerým nepriaznivým a mimoriadnym okolnostiam, ktoré viedli k oneskoreniu vykonania opatrení. Tieto okolnosti boli vysvetlené v liste z 28. septembra 2007, ktorý Portugalsko zaslalo Komisii. Najmä, zatiaľ čo počiatočný program vychádzal z odhadu, že je potrebné vyrúbať 700 000 borovíc, bolo potrebné vyrúbať celkovo 980 000 borovíc. Okrem toho sa muselo vyrúbať 3 700 000 mladých borovíc. Portugalské orgány vysvetlili rozdiel v počte stromov skutočnosťou, že jediné v tom čase dostupné údaje - národný lesný inventár z roku 1995 - sa ukázali byť zastarané a podhodnotil sa v nich počet mladých stromov, izolovaných stromov a stromov umiestnených v zmiešaných porastoch s prevahou listnatých stromov.
(3)
Bez ohľadu na nepriaznivé okolnosti Komisia overila prostredníctvom svojich kontrolných návštev v Portugalsku, že Portugalské orgány boli schopné zodpovedajúcim spôsobom splniť ciele ustanovené v článku 1 rozhodnutia 2006/923/ES. Kumulatívne oneskorenia im zákonite znemožnili v plnej miere dosiahnuť očakávané výsledky pri dodržaní prísnych lehôt na uskutočnenie opatrení stanovených v uvedenom rozhodnutí. Avšak oneskorenia neboli takého charakteru, aby zabránili uskutočneniu opatrení v plnej miere, a vzhľadom na poveternostné podmienky v Portugalsku na jar 2007, nepriaznivé pre let hmyzu, ktorý je prenášateľom háďatka borovicového, nevyústili do zvýšeného fytosanitárneho rizika.
(4)
V rozhodnutí 2006/923/ES sa stanovili sankcie vo forme progresívnych znížení financovania Spoločenstva v prípade, že nedošlo k realizácii alebo došlo k neskorej realizácii opatrení. Uplatnenie takýchto zrážok a sankcií by bolo vzhľadom na mimoriadne okolnosti neprimerané.
(5)
Dokumentácia, ktorú má poskytnúť Portugalsko, má byť takého charakteru, aby Komisii umožnila dospieť k záveru, že podmienky platby zostatku finančného príspevku Spoločenstva stanoveného v rozhodnutí 2006/923/ES sú splnené. Keďže vzhľadom na mimoriadne okolnosti, ktorým čelilo Portugalsko, sa oddialili platby zo strany Portugalska súkromným spoločnostiam, ktoré zrealizovali vyrúbané pásmo, lehota na predloženie príslušnej dokumentácie by sa mala predĺžiť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
1. Odchylne od článku 4 rozhodnutia 2006/923/ES zostatok finančného príspevku Spoločenstva uvedeného v článku 2 uvedeného rozhodnutia sa vyplatí až po splnení týchto podmienok:
a)
Portugalsko prijateľným spôsobom zrealizovalo opatrenia potrebné na vytvorenie vyrúbaného pásma ako oblasti bez hostiteľských stromov, ktoré sú prenášateľmi háďatka borovicového, a splnilo ciele uvedené v článku 1 rozhodnutia 2006/923/ES;
b)
Portugalsko predložilo Komisii finančnú správu vrátane zaregistrovaných faktúr alebo vyúčtovaní a konečnú technickú správu, ako sa stanovuje v článku 5 rozhodnutia 2006/923/ES.
2. Článok 7 rozhodnutia 2006/923/ES sa neuplatňuje, ak Komisia na základe dôkazov poskytnutých Portugalskom dospela k záveru, že oneskorenia pri realizácii opatrení neovplyvnili účinnosť opatrení.
Článok 2
Toto rozhodnutie je určené Portugalskej republike.
V Bruseli, 21. apríla 2008